छोटी बहन ने हत्यारे साहिल का नंबर ढूंढ निकाला, उसके गोलमोल जवाब से खुला राज
Delhi Nikki Yadav Murder Case - हरियाणा के झज्जर की निक्की यादव हत्याकांड का पूरा राज उसकी छोटी बहन निधि की वजह से खुला। असल में निधि और निक्की एक साथ दिल्ली के उत्तमनगर में रहती थी। निक्की जब घर नहीं लौटी तो परिवार ने निधि से संपर्क किया।
हरियाणा के झज्जर की निक्की यादव हत्याकांड का पूरा राज उसकी छोटी बहन निधि की वजह से खुला। असल में निधि और निक्की एक साथ दिल्ली के उत्तमनगर में रहती थी। निक्की जब घर नहीं लौटी तो परिवार ने निधि से संपर्क किया।
निधि ने ही साहिल का नंबर ढूंढा। उसके बाद पिता ने उससे बात की तो साहिल गोलमोल जवाब देता रहा। जिसके बाद उनका शक बढ़ता गया और उन्होंने क्राइम ब्रांच में अपने परिचित के जरिए निक्की की लाश ढूंढ निकाली।
साहिल ने निक्की के पिता को ऐसे किया गुमराह
परिवार के मुताबिक आरोपी साहिल गहलोत ने पिता सुनील को भी गुमराह किया। जब निक्की से संपर्क नहीं हुआ तो सुनील ने छोटी बेटी ने साहिल का नंबर लिया। इसके बाद उन्होंने साहिल को पूछा कि निक्की कहां है?। इसके जवाब में साहिल ने कहा कि निक्की अपने दोस्तों के साथ घूमने के लिए देहरादून और मंसूरी गई है। साहिल ने कहा कि उसकी शादी है, बिजी होने की वजह से वह साथ में नहीं गया।
साहिल पर यकीन न हुआ तो क्राइम ब्रांच के परिचित से मदद मांगी
इस मामले में यह भी सामने आया है कि साहिल की बातों पर पिता सुनील को यकीन नहीं हुआ। उनका एक जानकार दिल्ली पुलिस की क्राइम ब्रांच में काम करता था। सुनील ने उससे संपर्क कर पूरी बात बताई। जिसके बाद निक्की के फोन को सर्विलांस में लगाया गया। तब उसकी लोकेशन नजफगढ़ के मित्रांव गांव के उसी ढाबे की आई, जहां उसकी लाश छुपाई गई थी। जिसके बाद पुलिस को लाश बरामद हो गई।
कत्ल को दुर्घटना बनाने की थी साजिश
पुलिस जांच के मुताबिक आरोपी साहिल निक्की यादव के कत्ल को दुर्घटना बताने की साजिश रच रहा था। उसकी योजना थी कि निक्की की लाश को किसी बॉक्स या सूटकेस में डालकर किसी हिल स्टेशन या नाले में फेंक देगा। वहां इसे दुर्घटना बना देगा। उसने पिता को बता ही रखा था कि निक्की मंसूरी गई है। शादी के बाद हनीमून की आड़ में वह यह साजिश पूरी करना चाहता था। इसीलिए उसने लाश को फ्रिज में रखा ताकि वह जल्दी खराब न हो। हालांकि इससे पहले ही लाश बरामद हो गई। जिसके बाद उसने पुलिस की कार्रवाई देख खुद ही नई दुल्हन के आगे पूरा सच कबूल कर लिया।
जिस लड़की से शादी हुई, वह परिवार भी मुश्किल में
निक्की हत्याकांड के उजागर होने के बाद अब बहादुरगढ़ का वह परिवार भी मुश्किल में फंस गया है, जिनकी लड़की के साथ साहिल ने शादी की। जिस लड़की से साहिल ने शादी की, उसके पिता नहीं हैं। मां ने दूध बेचकर बड़ी मुश्किल से पाला। 12वीं तक की पढ़ाई कराई। अब शादी की खुशी थी लेकिन वह भी साहिल की करतूत उजागर होने के बाद परेशानी बन गई। परिवार लड़की और दहेज का सामान लेकर गांव लौटा। हालांकि उसके बाद वह गांव में नहीं हैं। वह रिश्तेदारों के पास कहीं चले गए हैं।
निक्की के करिअर के लिए दिल्ली शिफ्ट हुआ परिवार
निक्की पढ़ाई में काफी होशियार थी। झज्जर के गांव में उसे भविष्य न दिखा तो वह दिल्ली जाना चाहती थी। निक्की के करिअर के लिए पिता सुनील दिल्ली के नजफगढ़ में शिफ्ट हो गए। करीब 10 साल से वे वहीं रह रहे थे। पैतृक गांव में दादा रामकिशन रहते थे। जिनसे हर 2-3 दिन बाद निक्की फोन पर बात करती थी। अब वह PhD कर रही थी। निक्की के पिता यहां गैरेज का काम देखने वह जरूर आते-जाते रहते थे। हालांकि अब परिवार वापस गांव आ गया था।
यह खबर भी पढ़ें:- 
निक्की यादव मर्डर केस: साहिल ने 9 फरवरी को सगाई की, अगली सुबह निक्की का गला घोंटा; रात में धूमधाम से शादी की 
दिल्ली के निक्की यादव मर्डर केस में नई जानकारी सामने आई है। पुलिस के मुताबिक, 10 फरवरी को निक्की का गला घोंटकर मारने से एक दिन पहले साहिल अपने परिवार की पसंद की लड़की से सगाई करके लौटा था। पढ़ें पूरी खबर...